Бр. \_\_\_\_\_\_\_\_\_\_\_\_\_\_\_\_ Дата: \_\_\_\_\_\_\_\_\_\_\_\_\_ 2020 година

Врз основа на член 110 од Законот за високото образование (Сл.весник на Р.С.Македонија бр.82/18) и член 70 од Статутот на Економскиот факултет - Скопје, а согласно Уредбта (Сл.весник бр.134/2020) и Протоколот за организација на работни состаноци, обуки, курсеви и семинари (Сл.весник на С.Р.Македонија 123/2020), Наставно – научниот совет на седницата одржана на ден 29.5.2020 година, ја донесе следната:

**О Д Л У К А**

**Член 1**

Со оваа Одлука се уредува Протокол за начинот на кој ќе се организираат и спроведат испитите со физичко присуство на Економскиот факултет – Скопје, во рамки на јунско-јулската испитна сесија во учебнaта 2019/2020 година.

Протоколот од став 1 на овој член е во согласност со Протоколот за организација на работни состаноци, обуки, курсеви и семинари (Сл.весник на С.Р.Македонија 123/2020) (во натамошниот текст: Протокол).

**Член 2**

Полагање на испити со физичко присуство во зградата на Факултетот, може да се дозволи само во исклучителни ситуации во кои поради природата на испитот или поради бројноста на кандидатите не е возможно да се спроведе усмен испит со електронско полагање.

**Член 3**

При влезот на Факултетот, студентот мора да носи заштитна маска која задолжително ги покрива носот, устата и брадата. Студентите се должни за време на целиот престој да носат заштитни маски.

На студентите кои нема да носат заштитна маска нема да им биде дозволен влез на Факултетот, односно полагање на испит.

Студентите при влегувањето во зградата на Факултетот задолжително треба да ги дезинфицираат рацете со средства кое е обезбедено од страна на Факултетот.

Факултетот на влезот ќе постави задолжителна дезинфекциона зона - простирки натопени со дезинфекциони средства за обувките и дозери со средства за задолжителна дезинфекција на рацете на база на 70% алкохол.

**Член 4**

Влезот на Факултетот ќе биде дозволен најмногу 15 минути пред започнување на испитот.

Студентите треба да држат соодветено растојание од најмалку 1,5 до 2 метра и пред да влезат во згрдата на Факултетот.

Студентот се упатува дирекно кон просторијата за полагање согласно распоредот за полагање претходно јавно и навремено објавен на веб страната на високообразовната институција.

**Член 5**

Студентите доколку пред почеток на испитот имаат респираторни симптоми (температура, кашлица, отежнато дишење) им се препорачува да не присуствуваат на испитот.

**Член 6**

При полагањето на испитите со физичко присуство, на Факултетот, во рамки на една просторија истовремено ќе можат да присуствуваат најмногу 30 лица.

Студентите при полагањето седнуваат на посебно означените места на кои веќе се претходно поделени потребните тестови, шифрарници и материјали за полагање. Студентите полагаат со сопствени пенкала.

Распоредот на седење на студентите во просториите треба да биде направен со строго почитување на меѓусебната физичка дистанца помеѓу секој студент од најмалку 1,5 метар.

Во секој следен термин за полагање во текот на истиот ден студентите седнуваат на други места различни од оние кои се користеле на претходниот испит.

Просториите за време на одржување на испитот, треба постојано да се проветруваат.

Во секоја од просториите кадешто ќе се полагаат испитите ќе биде поставено средство за дезинфекција на рацете, кое студентите треба да го употребат по завршувањето на испитите.

**Член 7**

По завршување на испитот, студентот ги остава тестовите и материјалите од полагањето на точно означеното место согласно групата на тестот и го покажува индексот/студентската легитимација од соодветна далечина. На барање на дежурниот наставник, соработник или демонстратор, студентот е должен на кратко да ја спушти маската поради проверка на иднентитетот, но со строго почитување на препорачаната физичка дистанца.

Реализаторот по завршување на испитот ги пакува испитните материјали во пликоа или соодветни папки и истите ги доставува во посебна просторија наменета за 24 часовно одложување на испитните материјали или ги доставува на матичниот професор кој самиот ги складира и одложува 24 часа пред да започне да ги евалуира.

**Член 8**

 По завршување на испитот одржан во одредена просторија, а пред отпочнување на наредниот испит во истата просторија, од страна на хигиеничарите на Факултетот, ќе се изврши дезинфекција на просторијата односно на подот, масите, катедрите, кваките и прекинувачите, со средства предвидени со Протоколот.

Просториите помеѓу два термина за полагање на испитите задолжително треба да бидат проветрувани.

Помеѓу двата термина за полагање на испити во иста просторија треба да има временско растојание од најмалку 45 минути.

Студентите кои во втор термин ќе полагаат во истата просторија ќе полагаат на место кое ќе биде различно од она кое што го користеле студентите од претходниот термин.

Во просторијата во која се полагаат испитите задолжително има корпа за отпадоци со капак.

**Член 9**

 На студентите пред отпочнувањето како и по завршување на испитите, им се забранува задржување и групирање во рамките на зградата на Факултетот.

Во случај на било какво непотребно задржување или групирање, веднаш ќе биде опоменат од вработените или претставниците на факултетските студентски собранија кои волонтерски ќе се вклучат во обезбедување на почитувањето на пропишаните мерки и протоколи за полагање и престој.

**Член 10**

Им се препорачува на наставниците да се оптимизира времетраењето на испитите со цел да олесни процесот на организирање на испитите во услови на вонредни мерки, како и заради пократко задржување на студентите во иста просторија.

**Член 11**

Факултетот е должен на Реализиторите на испитите да им обезбеди заштитни маски и ракавици.

**Член 12**

Лицата задолжени за одржување на хигиената на Факултетот, за времетраењето на јунско-јулската испитна сесија, задолжително ги дезинфицираат најмалку два пати во текот на еден работен ден, сите површини кои ги користат повеќе луѓе (подови, врати, кваки, рачки, чешми итн...).

**Член 13**

 Им се препорачува на закупците на недвижен имот под закуп во кои се служи храна, пијалоци и кафиња или пак каде има можност за групирање на студенти, а кои не произлегуваат од дејноста на факултетот, да не отвораат, заради спречување непотребни собири или задржувања на групи студенти или вработени.

**Член 14**

Во случај на појава на сомнеж за заболување од COVID-19 на вработен, деканот на институцијата е должен веднаш да го извести Институтот за јавно здравје на Р.С. Македонија заради понатамошно постапување.

**Член 15**

Оваа одлука влегува во сила со денот на нејзиното донесување, а ќе започне да се применува со почетокот на јунско-јулската испитна сесија во учебната 2019/2020 година.

Доколку за тоа има потреба, а пред се заради заштита на здравјето на студентите и вработените, оваа одлука ќе може да се применува и при реализирање на наредните испитни сесии.

**Член 16**

Измени и дополнување на оваа одлука може да направи Наставно – научниот совет.

Доколку од страна на Владата на Р.С.Македонија, по влегувањето во сила на оваа одлука, биде донесен посебен акт со кој се предвидува примена на активности и мерки различни од оние кои се наведуваат во оваа одлука, ќе се применуваат тие активности и мерки.

Изработил:Д.К **Д е к а н**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Проф. д-р Предраг Трпески**